Цвятко Бобошевски подкрепя Деветнадесетомайския преврат през 1934 година и през 1934 – 1936 година е председател на държавната Българска ипотекарна банка. През следващите години се противопоставя на обвързването на България с Германия, а през август 1944 година става безпартиен член на прокомунистическия Отечествен фронт. След последвалия Деветосептемврийски преврат е назначен за регент, заедно с Венелин Ганев и Тодор Павлов. Той остава на този пост до премахването на монархията през 1946 година, като сътрудничи на доминираното от Българската комунистическа партия правителство.